‘วัสดุก่อสร้าง’ส้มหล่น
นักวิเคราะห์เผย CPF ได้รับผลกระทบระยะสั้นจากน้ำท่วม ส่วนวัสดุก่อสร้าง ยางมะตอยส้มหล่น กำลังซื้อทะลักเมื่อน้ำลด ต่างชาติกลับมาซื้อหุ้นไทยอีกครั้ง
21 ส.ค. 2554

นักวิเคราะห์เผย CPF ได้รับผลกระทบระยะสั้นจากน้ำท่วม ส่วนวัสดุก่อสร้าง ยางมะตอยส้มหล่น กำลังซื้อทะลักเมื่อน้ำลด ต่างชาติกลับมาซื้อหุ้นไทยอีกครั้ง
ผลกระทบจากน้ำท่วมฉับพลันในหลายจังหวัด โดยเฉพาะที่ จ.นครราชสีมาและชัยภูมิ รวมถึงพายุไต้ฝุ่นในหลายประเทศได้สร้างความเสียหายต่อพืชผลเกษตรหลายชนิด นักวิเคราะห์ บล.พัฒนสิน คาดส่งผลกระทบต่อบริษัทจดทะเบียน ที่ตั้งโรงงานในพื้นที่ ได้แก่ บริษัท เจริญโภคภัณฑ์อาหาร (CPF) โดยคาดว่า น่าจะมีผลต่อต้นทุนอาหารสัตว์ 
สำหรับบริษัทที่ได้รับผลกระทบทางอ้อมเมื่อรายได้เกษตรกรลดลง ได้แก่บริษัท ไดนาสตี้เซรามิค (DCC) บริษัท โฮมโปรดักส์เซ็นเตอร์ (HMPRO) และบริษัท ซีพี ออลล์ (CPALL) แต่การเร่งฟื้นฟูหลังน้ำลดจะเป็นบวกต่อ กลุ่มที่เชื่อมโยงกับวัสดุก่อสร้าง และค้าปลีกทั้ง DCC บริษัท ทาทาสตีล หรือ TSTH, HMPRO และบริษัท ทิปโก้แอสฟัลท์ (TASCO)
นายชนะ สุทธิหวังเจริญ กรรมการ บริษัท DCC กล่าวว่า บริษัทคงได้รับประโยชน์ด้วยหลังจากน้ำลด เพราะประชาชนต้องจับจ่ายซื้อวัสดุก่อสร้าง เพื่อปรับปรุงซ่อมแซมอาคารบ้านเรือนที่เสียหาย รวมถึงการจัดโปรโมชันของบริษัท ทำให้ยอดขายในไตรมาส 4 เพิ่มขึ้นอย่างมีนัยสำคัญ รวมทั้งปีรายได้รวมโตไม่ต่ำกว่า 15% จากปีก่อนที่ทำได้ 5,904 ล้านบาท 
ด้านผู้บริหารบริษัท โฮมโปรฯ กล่าวว่า บริษัทมีสาขาอยู่ใน จ.นครราชสีมา โดยเป็นสาขาที่มียอดขายอยู่ที่ประมาณ 40 ล้านบาทต่อเดือน มีสัดส่วนไม่ถึง 1% ของยอดขายรวมทั้งปี บริษัทจึงไม่มีผลลบและผลบวกจากน้ำท่วม และไตรมาส 4 จะเป็นช่วงที่ดีที่สุดของปีนี้ 
นักวิเคราะห์ บล.ยูไนเต็ด แนะนำ ซื้อหุ้น TASCO โดยให้ราคาเป้าหมายปี 2554 ที่ 88 บาทจากโครงการถนนไร้ฝุ่น โรงกลั่นผลิตยางมะตอยมากขึ้นเพื่อส่งไปจีน ทำให้กำไรปีนี้โตกว่า 98% จากปี 2552 ซึ่งครึ่งปีแรกทำกำไรได้ 67% จากที่ประมาณการไว้ และก็มีโอกาสปรับเพิ่มประมาณอีกครั้ง
นายสมบัติ นราวุฒิชัย เลขาสมาคมนักวิเคราะห์ กล่าวว่า สัปดาห์หน้าสมาคมจะสำรวจความคิดเห็นฝ่ายวิจัยจากโบรกเกอร์ 36 แห่ง โดยคาดว่ารอบนี้น่าจะปรับเพิ่มเป้าหมายดัชนี เนื่องจากเศรษฐกิจขยายตัวกว่าที่คาด และเงินทุนต่างชาติไหลเข้ามามาก
ด้านการประชุมของคณะกรรมการนโยบายการเงิน (กนง.) ที่จะมีขึ้นในวันที่ 20 ต.ค.นี้ หากคงอัตราดอกเบี้ยก็จะทำให้การเก็งกำไรค่าเงินชะงักไป 2 สัปดาห์ แต่หากปรับขึ้นดอกเบี้ยจะทำให้เงินบาทแข็งค่า เงินทุนจะไหลเข้าลงทุนต่อเนื่อง
ภาวะตลาดหุ้นเอเชียมีทั้งขึ้นและลงคละกัน ส่วนดัชนีหุ้นไทยผันผวนเคลื่อนไหวแดนลบในช่วงเช้า และมีแรงซื้อหุ้นกลับในภาคบ่าย ปิดที่ 989.27 จุด เพิ่มขึ้น 5.24 จุด โดยต่างชาติกลับมาซื้อหุ้น 778 ล้านบาท ส่วนสถาบันทิ้ง 1,104 ล้านบาท 
ด้านราคาหุ้นบริษัท กรุงเทพประกันชีวิต (BLA) ปิดที่ 29.75 บาท บวก 1.50 บาท หลัง ครม.มีมติเพิ่มวงเงินการให้หักลดหย่อนภาษี สำหรับค่าเบี้ยประกันชีวิตรวมเป็น 3 แสนบาท จากเดิมไม่เกิน 1 แสนบาท โดย บล.พัฒนสิน แนะนำให้ซื้อและให้ราคาเป้าหมายถึง 43 บาทในปีหน้า